
Az anyai túltáplálás utódra gyakorolt hosszútávú hatásainak vizsgálata metaanalízis és állatkísérlet segítségével

Bevezetés: A várandósság alatti egyre gyakoribb elhízás a magzati programozódáson keresztül növeli a gyermek elhízásának és hosszú távú kardiometabolikus szövődményeinek kockázatát. Felnőtt utód elhízására vonatkozóan ellentmondóak a szakirodalmi adatok, ezért a várandósság alatti túlzott súlygyarapodás és a felnőtt utód testtömegindexe (BMI) közti kapcsolatot meta-analízissel vizsgáltuk. Az elhízás felgyorsíthatja a testtömeg-szabályozás öregedési folyamatait, amelyben korábban kimutattuk a zsírszövetből származó leptin szerepét. Állatkísérlettel vizsgáltuk, hogy a perinatális túltáplálás ezt hogyan befolyásolja.
Módszerek: PubMed, Cochrain, EMBASE és Scopus adatbázisokban szisztematikus kereséssel kapott 8562 cikkből 26 alapján készítettünk meta-analízist. Az anya és az utód paramétereinek összefüggését kategorizált és lineáris modellben vizsgáltuk. Állatkísérletben zsírdús tápon tartott nőstény Wistar patkányok felnőtt utódainak különböző korcsoportjaiban mértük a testtömeget, automatizát Feedscale rendszerben agykamrába injektált leptin hatását a táplálékfelvételre.
Eredmények: Túlzott súlygyarapodást mutató anyák felnőtt utódainak kockázata elhízásra/obezitásra 55%-kal nagyobb. Az anyai és az utód paramétereinek lineáris összefüggését 30 év feletti populációban szignifikánsan nagyobbnak találtuk, mint fiatal felnőtteknél: 10kg-os növekedés a középkorú utódban 1,4 kg/m2-es BMI-növekedést eredményez. Az anyai túltáplálás patkányainkban nemcsak a középkorú populációra jellemző leptinrezisztencia és következményes elhízás korai megjelenését okozta, hanem a leptin étvágycsökkentő hatásának időskori felerősödése és a fogyás is előbb jelentkezett.
Következtetések: Középkorúakban az anyai hatás felerősödése kevésbé magyarázható a közös háztartásban élők evési/életmódi szokásaival, hanem inkább a magzati programozódásnak köszönhető fokozott elhízási hajlammal. Az anyai zsírdús diéta nemcsak korai elhízást okoz, hanem az időskori anorexia korábbi megjelenését, tehát felgyorsítja az utódok öregedését és korai halálozáshoz vezethet.



